Title: Modernizácia a rozvoj MP ZSSK
Subject: predkladacia správa
Author: JuhasM
Company: MDPT

PREDKLADACIA SPRÁVA

Materiál sa predkladá ako iniciatívny. ZSSK disponuje zastaraným mobilným parkom, ktorý nevyhovuje po stránke technickej, stavom interiéru a hygienických zariadení. Boli prijaté smernice o interoperabilite, ktoré sú orientované na vyššiu schopnosť železničnej dopravy konkurovať ostatným druhom dopráv. Zabezpečenie interoperability použitím nových zabezpečovacích zariadení ETCS a zariadení systémov GSM-R v rámci európskeho systému riadenia dopravy ERTMS. Údržba zastaraného mobilného parku si vyžaduje rok čo rok  vyšší objem finančných prostriedkov. Zabezpečenie smerníc interoperability si vyžaduje značné finančné prostriedky, ktorými však ZSSK nedisponuje.
MDPT SR sa preto usiluje napomôcť ZSSK v jeho úsilí. V októbri 2000 bolo prijaté uznesenie vlády SR č. 830 k projektu transformácie a reštrukturalizácie ŽSR, v ktorom vláda SR deklarovala, že bude zo ŠR ročne prispievať ŽSR na modernizáciu železničného parku 550 mil. Sk. Následne MDPT SR pripravilo návrh Koncepcie modernizácie mobilného parku Železníc Slovenskej republiky, ktorý vláda SR schválila uznesením č. 89 zo dňa 31. januára 2001. V bode B.1. uložila ministrovi dopravy, pôšt a telekomunikácií a ministerke financií zabezpečiť v spolupráci finančné zdroje pre modernizáciu mobilného parku Železníc Slovenskej republiky podľa zdrojov možností štátneho rozpočtu. V štátnom rozpočte však neboli až do roku 2004 na modernizáciu mobilného parku vyčlenené prostriedky z dôvodu obmedzených zdrojových možností a preto došlo k zrušeniu tejto úlohy uznesením vlády SR č. 1053, bod A.4. z 10. novembra 2004. Toto malo za následok stagnovanie v oblasti nákupu a modernizácie parku mobilných prostriedkov.
Aby ZSSK mohla obstáť v konkurencii iných prepravcov nevyhnutne potrebuje modernizovať svoj mobilný park. Na to však nedisponuje vlastnými zdrojmi. ZSSK nekalkuluje v cene výkonu primeraný zisk. Pri regulácií cien sa uplatňujú ekonomicky oprávnené náklady a primeraný zisk by mal byť ich súčasťou, tak ako hovorí vyhláška MF SR č. 87/1996 Z.z. , ktorou sa vykonáva zákon NR SR č. 18/1996 Z.z. o cenách, avšak ani raz nebol schválený vládou SR.
Primeraný zisk by mal slúžiť ako zdroj rozšírenej reprodukcie potrebnej na modernizáciu mobilných prostriedkov. Povinnosť financovať modernizáciu železničného mobilného parku zo zákona NR SR č. 164/1996 Z.z. o dráhach nevyplýva, avšak MDPT SR pri novelizácii zákona NR SR č. 164/1996 Z.z. o dráhach navrhne zapracovať do neho aj financovanie modernizácie mobilného parku zo ŠR. Vlastné zdroje – odpisy sa používajú na splácanie úverov od EUROFIMY, ktoré boli použité na úpravu vozňov a drobné úpravy vozňov.
Na odstránenie deficitu nedostatku finančných zdrojov a zabezpečenie konkurencie schopnosti mobilného parku MDPT SR pripravilo návrh Modernizácia a rozvoj mobilného parku Železničnej spoločnosti Slovensko, a.s. na obdobie rokov 2008 – 2010 (2012). Materiál úzko súvisí s materiálom Program modernizácie a rozvoja železničnej infraštruktúry na r. 2007 – 2010. Aby mohli byť parametre modernizovanej infraštruktúry v plnej miere využívané osobnou dopravou, je nevyhnutné modernizovať aj mobilné prostriedky, ktoré nespĺňajú kritériá na ne kladené po stránke technickej a tiež z hľadiska použitia nových zabezpečovacích zariadení a rádiových systémov v rámci európskeho systému riadenia dopravy. Plán modernizácie vychádza zo stratégie ZSSK v kontexte európskej a národnej dopravnej politiky a identifikuje potreby ZSSK pre úspešný technologický a firemný rozvoj pre nasledujúce desaťročie, tak aby boli napĺňané ciele Dopravnej politiky Slovenskej republiky do roku 2015 pre oblasť železničnej dopravy.
Predkladaný materiál sa skladá zo všeobecnej časti zaoberajúcej sa medzinárodnými dohovormi a súvisiacou legislatívou. Vzhľadom na to, že materiál obsahuje aj modernizáciu mobilného parku ZSSK v rámci „Operačného programu Doprava“ – prioritná os „Železničná verejná osobná doprava“ na obdobie rokov 2007 – 2013 je celý návrh modernizácie orientovaný do tohto časového priestoru.
V analytickej časti sa zaoberá charakteristikou mobilného parku v oblasti hnacích dráhových vozidiel a osobných vozňov.
V hlavnej časti popisuje priority plánu nákupu a modernizácie parku mobilných prostriedkov samostatne za hnacie dráhové vozidlá a samostatne za osobné vozne (prílohy 1, 2).
V časti ostatné rozoberá údržbu, rušenie a likvidáciu mobilných prostriedkov a technológie používané v železničnej doprave.
V časti financovanie sa rozoberajú zdroje financovania modernizácie mobilných prostriedkov podľa projektov. Potreba financovania investičných zámerov aj z prostriedkov štátneho rozpočtu vyplýva z obmedzených možností ZSSK čo sa týka zdrojov. Ciele smernice 2004/50 ES sú orientované na vyššiu schopnosť železničnej dopravy konkurovať ostatným druhom dopráv, hlavne cestnej doprave. 
Predkladaný materiál má dopad na verejné financie, no prinesie zlepšenie v oblasti životného prostredia, zamestnanosti a kladne bude vplývať aj na podnikateľské prostredie. Uvedené dopady obsahuje doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.
Materiál bol predložený na medzirezortné pripomienkové konanie. Najzávažnejšie pripomienky predložilo MF SR. Po spoločných rokovaniach, ktoré sa uskutočnili na MF SR v dňoch 14.6.2007, 24.10.2007 a 12.11.2007 boli všetky rozpory odstránené. Bola dosiahnutá zhoda v otázke financovania modernizácie mobilného parku ZSSK v rámci „Operačného programu Doprava“ – prioritná os „Železničná verejná osobná doprava“. Materiál bol upravený podľa návrhu MF SR tak, aby bol dosiahnutý súlad so Stratégiou financovania štrukturálnych fondov a Kohézneho fondu na programové obdobie 2007 – 2013, podľa ktorej má podiel prijímateľa ZSSK, a.s. predstavovať 5 % z celkových oprávnených výdavkov a taktiež súlad s už schváleným Operačným programom Doprava 2007 -2013. Konečné znenie „Operačnému programu Doprava“ s pomerom financovania 50:50 (Európsky fond regionálneho rozvoja, ŠR) predmetnej „Prioritnej osi 6 – Železničná verejná osobná doprava“ bolo schválené rozhodnutím komisie č. K(2007) 4299 zo dňa 13.9.2007.
MF SR ďalej požadovalo predložiť na rokovanie vlády spoločne i materiály „Program výstavby diaľnic a rýchlostných ciest na roky 2007 – 2010“ a „Modernizácia a rozvoj železničnej infraštruktúry 2007 – 2010“, z ktorých taktiež vyplývajú značné požiadavky na verejné financie. MF SR po rokovaniach s MDPT SR súhlasilo s tým, že materiál bude predložený spolu len s materiálom „Program modernizácie a rozvoj železničnej infraštruktúry na r. 2007 – 2010“, s ktorým úzko súvisí. Materiál „Program výstavby diaľnic a rýchlostných ciest na roky 2007 – 2010“ bude predložený na rokovanie vlády samostatne. V súčasnosti prebieha prerokovanie materiálu v poradných orgánoch vlády SR (Hospodárska a sociálna rada SR, Rada vlády SR pre verejnú správu). V zmysle záverov z poradných orgánov vlády bude „Program výstavby diaľnic a rýchlostných ciest na roky 2007 – 2010“ upravený a MDPT SR požiada o jeho zaradenie na rokovanie vlády SR.
Na rokovanie vlády sa materiál predkladá bez rozporu.